Papersnake/gushiwen huggingface dataset:
过姑苏
张宇初（明代）

寒林人语四更初，野水湖烟半有无。
城郭萧条应梦少，月斜听鼓到姑苏。
蝇馆晨起效柳子厚
周紫芝（宋代）

拂席坐清晨，幸脱尘事窘。闲焚石鼎熏，细诵华严品。

从迷索初心，悟意嗟岁晚。庭芜日延蔓，零落费锄垦。

何当略边幅，乃或穷奥阃。馀年倘无恙，愿就一廛隐。

悠悠藉至言，廓廓穷妙本。会须师瞿昙，未足慕嵇阮。
鸢飞鱼跃亭与寿卿小酌 其二
庄昶（明代）

图凤苍天有，霜毛老鬓垂。相逢真可笑，不饮欲何为。

拄杖公才出，壶觞仆屡随。醉来虽只我，不记姓名谁。
池上亭
郭钰（元代）

好是君家池上亭，绕池芳草乱青青。山童种菊开花径，水鸟窥鱼下柳汀。

诗句有时吟不尽，酒杯连日醉无醒。绿阴添得黄鹂语，六曲银屏和泪听。
湘山寺唐无量寿佛示寂地 其一
严嵩（明代）

湘山台殿翠微连，石塔禅身坐俨然。祗树天移兜率境，金灯焰续会昌年。
赠仙根
傅于天（清代）

寿母堂前列绮筵，何人一曲压群仙。个中信有华岩子，射出文光焕碧天。
韶州登高
佘世亨（明代）

薄暮孤城逸兴催，远寻天半九成台。风烟水石无今古，鱼鸟帆樯自往来。

去国未留王粲赋，悲秋空羡宋生才。迂痴老懒霜凝鬓，惭对黄花满径开。
送僧归护国寺
吕夷简（宋代）

赤城千仞耸霞标，闻说精蓝近石桥。
久向天厨分净供，忽游人落赴嘉招。
逾年华馆留禅榻，几宿轻航兀夜潮。
深愧山阴许都讲，肯随支遁出尘嚣。
黄花道
宋祁（宋代）

驿道云山里，悠悠千骑行。
猿禽互啼啸，崖岭各阴晴。
树合天疑窄，川回地忽平。
锦官何日到，菖叶已催耕。
残柳如新柳
顾斗英（明代）

西风萧瑟柳条轻，翻似依依乍向城。
看去尚含南浦恨，折来俱向故园情。
枫林解点桃花色，杜宇能为黄鸟声。
留得旧时余影在，秋江一路月扶行。
宫词一百首
岳珂（宋代）

龙鳞鸾路祀汾脽，玉检重开焕上仪。
莫诧汉家躬武节，只今千里亘旌旗。
杜鹃花
杨守礼（明代）

百年过半学忘情，绮语芟除手亦生。因甚对花情未了，杜鹃颜色正倾城。
十五夜无月和韵
程嘉燧（明代）

节物阴晴总不愁，思家时复一低头。
空劳拄杖中宵待，未遣倾罍向月羞。
放客惺惺归别院，任他晻晻下西楼。
嫦娥亦是人间意，想像含颦耐九秋。
南行舟中三首 其三
吕诚（元代）

小舫行无车马喧，短桡轻桨破江烟。无由远逐轩皇驾，素瑟重听五十弦。
送刘十往荆渚
梅尧臣（宋代）

临水一太息，解舟当落晖。
上楼人已远，极目鸟空飞。
荆楚时方晏，江湖客未归。
定知吟忆处，林外月光微。
桃源忆故人 金钗涧上在秦邮
王士祯（清代）

金钗涧上人如玉。解唱春波新曲。画扇蝉纱十幅。春水平帆绿。

三三五五鸳鸯浴。触忤閒愁春目。戏掷菱花相逐。又向花房宿。
题剑门寺贺费伯矩韵
李曾伯（宋代）

不见台城事，君毋说苦空。
佛随千劫尽，人与万山雄。
吊古春酤绿，谈兵夜烛红。
终宵皎无寐，万壑响松风。
醉落魄·苍＊翠谷
梁寅（元代）

苍＊翠谷。闲云一片、无拘束。田庐村巷经行熟。无取无求，曳杖看修竹。道人邀我岩居宿。小槽白酒过＊＊。醉来只唱山中曲。无价清欢，
榕溪阁
刘克庄（宋代）

榕声竹影一溪风，迁客曾来击短篷。
我与竹君俱晚出，两榕犹及识涪翁。
眼儿媚·西风归燕几经秋
王恽（元代）

西风归燕几经秋。人老水边楼。一灯孤枕，满襟清血，花也含愁。前堂歌吹新声有，争似去来休。长河若解，将姝遗恨，与泪俱流。
和阎灏中秋赏月四首 其四
范纯仁（宋代）

浮云收绝塞，金鉴跃天庭。但愿冰轮莹，何烦桂影青。

溪心如泻练，杯面若涵星。曩昔开元曲，何人可复听。
蕉迳小立
舒岳祥（宋代）

昼夜中分凉燠平，裁新熨故体轻清。
无端挠乱成多事，旬种芭蕉作雨声。
庐山
戴复古（宋代）

乘鸾不见李腾空，试与寻真访故宫。
黄叶堆边觅行路，紫烟深故望仙踪。
眼高天近千山上，身共云栖一壑中。
九叠屏风三叠水，更无诗句可形容。
游郭希吕石洞二十咏·玉泉
刘过（宋代）

石砾沙沃尽，悠悠潭影斜。
尘襟不忍濯，为惜无玷瑕。
次韵叶宗丞约游括苍
方岳（宋代）

一诗不了苍州债，曾泊春沙问水程。
山自强如吾郡好，酒今闻有括滩清。
文章未得半分力，故旧难忘少日情。
已斸莓苔新种竹，恐无辞与此君盟。
颂古十一首
释智鉴（宋代）

青山是父白云儿，云散青山总不知。
玉兔昼眠云母地，金乌夜宿不萌枝。
初夏周广文席上
卢龙云（明代）

雨过凉生座，云开月近帘。诗情堪并发，酒戒未须严。

近地欣无警，平畴赖既沾。喜君清夜酌，笑语解相淹。
自古无长腮劝姚合酒
刘叉（唐代）

奉子一杯酒，为子照颜色。但愿腮上红，莫管颏下白。
自古无长腮，腮者何戚戚。登山勿厌高，四望都无极。
丘陇逐日多，天地为我窄。只见李耳书，对之空脉脉。
何曾见天上，著得刘安宅。若问长腮人，昭昭孔丘籍。
青玉案·烟村茂樾湾溪畔
曹冠（宋代）

烟村茂樾湾溪畔。似远景、摹轻练。细草平沙骑款段。渔翁欸乃，却惊鸥鹭，飞起澄波面。

班荆对饮重杨岸。枝上莺歌如解劝。山映斜阳霞绮散。醉吟乘兴，锦囊诗满，爱月归来晚。
南浦
王安石（宋代）

南浦随花去，回舟路已迷。
暗香无觅处，日落画桥西。
和范廉
黄庭坚（宋代）

一代功名醉，斯人尚独醒。
风霜寒惨淡，松柏後凋零。
岁晚虚前席，天涯作使星。
百城同缓带，列校听横经。
汲直非刀笔，山翁识宁馨。
愁思理前语。
祠下柳阴庭。
雨中寄李正字
曹勋（宋代）

我能甘贫谁委悉，惟欠鼓颔曳杖乞。
闭门宁饿十日雨，约己何能六尺屈。
裹子桑饭公等恩，食骏马肉我固失。
行将云水纵所知，一琖清泉负朝日。
次韵王山甫春日出郊探梅
王之道（宋代）

倚竹有佳人，天寒玉肌温。
永怀经年别，及此春日暄。
幽閒谁与经，依依映丘樊。
计台二三友，才高工拨繁。
幕府公事退，联镳邮郊原。
城南富卉木，胜处陈家园。
东风发萌芽。柳眼暗若昏。
昨宵一阵雨，清爽到乾坤。
植杖芳划径，系马枯桑根。
观梅不忍去，错俎罗金樽。
主人笑揖客，徘徊倚朱门。
指麾群儿辈，薪水相抚存。
邻妇抹红妆，来觇攀篱援。
酒酣诗思逸，笔力华旗搴。
姜盐芼芜菁，绝胜瓠叶幡。
萧然出尘姿，飘飘欲腾掀。
桃李分当避，蜂蝶那敢喧。
谁能移将归，栽培拥高垣。
要令百种花，俯伏争趋奔。
不烦频出游，正恐嘲短辕。
太簇初应律，飞霙尚翩翩。
何妨醉瑶舟，大嚼供炮燔。
手撚一枝春，吟笑穷曛暾。
可怜廊庙具，沉滞三家村。
和羹似不晚，作诗与招魂。
次韵惜范生
黄庭坚（宋代）

范侯躯干小，实有四海心。
稍臞疑内热，不怒见勇沉。
沽玉市无价，汲泉井方深。
得失有毫末，明年斧可寻。
久雨杜门遣怀
陆游（宋代）

风雨萧萧卧掩关，经旬登览负溪山。
也知解送丰年喜，无奈难溪永日闲。
平野横吹看凌厉，画檐高泻听淙潺。
城闉路断吾何恨，浊酒枯鱼亦破颜。
社日
谢逸（宋代）

雨柳垂垂叶，风溪澹澹纹。
清欢唯煮茗，美味祇羹芹。
饮不遭田父，归无遗细君。
东皋农事作，举趾待耕耘。
伊阙鸂鶒堂 其一
李俊民（金朝）

千年古道入荒城，破屋颓垣一聚尘。天地如何收险阻，山川犹觉露精神。

馀波禹贡朝宗水，习俗周南既醉人。把酒西风无限兴，黄花时节对嘉宾。
鹧鸪天 夜寒一作怎得心胸浩气冲
许衡（元代）

土榻侵寻夜半风。眼羞无睡强朦胧。新诗暗琢拳挛里，往事都思展转中。

肤起粟，脊弯弓。须知玉汝是天衷。墦间也去从人乞，怎立当年济世功。
送李康伯赴武当都监
梅尧臣（宋代）

城下汉江流，沧波照鬓秋。
山川包楚塞，风物似荆州。
试听清砧发，何如画角愁。
遥知绝戎笔，水味有槎头。
赠陈随隐游江西
张彝（宋代）

醖藉中涵廊庙姿，诗文者好见宸批。
只蒙四字君五宠，蚁虱微臣不用题。
西湖杂诗 其二
钱陆灿（清代）

宋家行殿在杭州，人载西湖明月游。灯市迥悬珠不夜，酒楼初散玉为筹。

于今几度蕲黄血，依旧一天花石秋。堪叹角端啼未了，白头宫女泪空流。
中秋前一夕，雨中登双溪叠嶂，已而月出二首
杨万里（宋代）

双溪叠嶂旧知名，投老初登眼不醒。
一雨飞来四天黑，乱云遮断万峰青。
急呼月色开秋色，夺得昭亭与敬亭。
自笑诗翁犹狡狯，不饶山鬼弄精灵。
城东马上作
陆游（宋代）

古寺名园处处行，翩然南陌复东城。
手柔弓燥猎徒喜，耳热酒酣诗兴生。
月似有情迎马见，莺如相识向人鸣。
摩挲病眼还三叹，犹拟中原看太平。
西郊梅开怀吟轩周献父
邹登龙（宋代）

仲冬寒气盛，玄云停故且。
嘉树厉清节，孤芳洁素心。
幽幽荧岁落，皎皎隔尘侵。
折寄无来使，山川迥且深。
答韩君表
晁冲之（宋代）

百年鄠杜家相近，人物凋零我独惊。但见少陵能继祖，不闻小陆可优兄。

终朝诗赋遒仍郁，老去文章健更成。敢拟济河轻一战，隐然望已怯长城。
暮投葛墟马上
贺铸（宋代）

旬浃走千里，尘埃如有缘。
慙无季子印，可换洛阳田。
广泽雁行去，荒山雨脚悬。
长亭犹未见，疲马不胜鞭。
送王岩夫秘校通判滑州
梅尧臣（宋代）

昔闻信都侯，尝作画舫斋。
空户两向辟，樽席长对排。
左顾树若两，右盼堵成崖。
既无风波虞，但与物景谐。
一从信都去，来者趣意乖。
屋室改库厩，花木为薪柴。
君当访甚迹，更葺安旧牌。
记石傥尚在，尘土加洗揩。
然後酿井泉，吟醉前人偕。
寄言灵河守，高此别乘怀。
奉侍太皇太后临御温泉因孟冬享庙暂回京
玄烨（清代）

金风肃郊甸，秋光瀰颢穹。晓钟出长乐，羽卫临新丰。

重闱庆康悦，游豫温泉宫。鸣镳玉舆侧，侍跸清尘中。

晨夕奉慈颜，婉愉承欢衷。原野陪登览，瑞霭光熊熊。

应钟忽届节，霜露霏空濛。夙兴感时序，庙祀宜钦崇。

飨献荐圭璧，对越必微躬。暂辞琼岛月，还御瑶池骢。

殿阙欣在望，斋祓明禋通。眷言整星驾，依恋心靡穷。
冬至夜高子明陆子和子培舍弟集小馆有感时事
宗臣（明代）

孤夜群星聚此筵，寒梅细石晚相鲜。两仪消息还长日，双铗追随自昔年。

人世岁华空鬓发，江门戎事正风烟。哀时词客无今古，久矣吾悲庾信篇。
辩疑赠献甫
梅尧臣（宋代）

一客逢吠狗，无箠制狗狂。
一客叱狗吠，一客言狗良。
良狗岂妄吠，好言已莫详。
言乃仁之趋，叱乃义所当。
趋仁不顾义，非是助狗猖。
吾今不疑仁，仁义嗟何妨。
暑中閒咏六首
方回（元代）

惊奔万马屯，岂料此身存。
长日唯三饭，閒时或一樽。
泉深添井索，果熟闭园门。
老病更炎热，收心此避喧。
送高桂阳之任二首
刘宰（宋代）

清才宁合驾缇车，天上新分竹使符。
此去专城重摩抚，向来沙使几嗟吁。
南州想见歌何暮，北府犹闻戒疾驱。
更恐掖垣须敏手，未应千骑出重湖。
依韵和原甫厅壁钱谏议画蟹
梅尧臣（宋代）

谏议吴王孙，特画水物具。
至今图写名，不减南朝顾。
浓淡一以墨，螯壳自有度。
意将轻蔡谟，殆被蟛蜞误。
清凉院僧房致斋
洪咨夔（宋代）

花片墙阴晚，禽声屋角晴。
东风犹峭在，煨芋坐深明。
劝农十首 其六
熊克（宋代）

黄岩出谷半丹邱，使指新疏万壑流。筑堰未妨齐著力，旱天随取灌高畴。
闻砧
郦权（金朝）

玉关消息到长安，处处砧声捣夜阑。想得月残哀响断，一灯清泪剪刀寒。
凉轩
李鹏（宋代）

盛夏暑已极，此轩凉复生。天除前吏酷，地借长官清。

种竹风乾树，敲棋月一枰。方知北窗傲，不独是渊明。
雨池荷花
韦骧（宋代）

云翳前山雨脚长，洒然清气动莲塘。花中润色添来美，叶上繁声过去忙。

红面浑羞泣珠泪，翠盘微重泻琼浆。萧萧古县无公事，赢得澄神坐冷床。
偶题
徐积（宋代）

轺车使者良苦辛，手持汉节入红尘。青嶂断时初见日，黄沙飞处不逢人。

妾身安在何足恤，红帘翠幕遮罗裙。男儿大抵贵忠义，而况委质为人臣。

不忧死节奉王事，但恐偷生为妾身。妾嫁郎时尚痴騃，可惜黄金如土卖。

误将玉体与儇儿，身卧污泥佩兰茝。无礼无义将奈何，但抱罗衣千万带。

欲令高节比梁鸿，说与墦閒仍不改。莫嗟远别离，离合良有时。

所愿君自爱，养取胸中奇。莫恨别离久，愿君自持守。

所守义或非，得之适为丑。君莫爱妾身，妾以死奉君。

一片玉为面，百尺布裁裙。子亦当何如，为国爱其躯。

一节死不变，如妾事吾夫。束带人待行，牵衣未能别。

遗子酒一卮，听我歌三阕。其一献君寿，白发为君偶。

其二祝康宁，玉体和而平。其三无累家，无令妾咨嗟。

不患不富贵，所患入于邪。
寿阳道中
景安（清代）

山程逐日入清幽，涧水潺潺漱石流。欲问关情何处是，半林红叶写深秋。
浣溪沙·忆旧
苏轼（宋代）

长记鸣琴子贱堂。朱颜绿发映垂杨。如今秋鬓数茎霜。
聚散交游如梦寐，升沉闲事莫思量。仲卿终不避桐乡。
三月晦日邵宪
王十朋（宋代）

送春开宴种山西，翠幄重重眼界迷。一段清和人共物，十分幽胜地临溪。

鸳鸿曲水阁中集，莺燕落花枝上啼。贤榻获陪文字饮，不嫌踪迹间云泥。
山头对花
晁说之（宋代）

欲脱羇愁暂媾春，花先木末傲难亲。
无才与作山居赋，遮莫山花处处新。
柴怀叔殿院世彩堂
陆游（宋代）

卷服貂冠世间有，荣悴纷纷翻覆手。
不如御史老莱衣，世彩堂中奉春酒。
北斗为觞山作豆，凤竹鸾丝太中寿。
今年宗祀降恩纶，太中拜前公拜後。
呜呼人谁无父母，盛事有及公家否？万锺苦晚三釜薄，人生此恨十八九。
我欲杀青书孝友，愧非太史马牛走。
圣朝若遣采诗官，尚可为公图不朽。
送通判范朝散秩满造朝
洪迈（宋代）

我欲菟裘老，推排强典州。
同官有才俊，坐啸得遨游。
便作烟霄去，知难郡到留。
画船看不见，江水自东流。
和曾楚山忆苍山韵五首 其二
萧立之（宋代）

芸翁到死不停笔，死去萧然一室居。不似王恭无长物，半楼诗板半楼书。
寄裕之
辛愿（金朝）

青云一别阮家郎，甚欲题诗远寄将。好句眼前常蹉过，佳人心上不曾忘。

谁家秋月茅亭底，何处春风锦瑟旁。昌谷烟霞久寂莫，欢游还肯到三乡。
题徐氏聚秀楼
杨公远（宋代）

轮奂危危百尺楼，阑干徙倚豁双眸。
插天万仞黄山耸，绕郭千寻练水流。
风月不消钱可买，主宾须要味相投。
四时景物俱疏敛，引得诗人竞唱酬。
题义门胡氏华林书院
邺雍（宋代）

大易谈馀庆，胡君世聚居。家声先孝弟，庭训守诗书。

百堵环堂宇，千箱助岁储。荣逢平治日，天监表门闾。
南乡子 题许芷卿蕉石词
赵我佩（清代）

浓绿上帘钩。月地云阶感旧游。鹿梦惺忪茶梦熟，吟秋。

好句都从笔底收。

笑解骕骦裘。善病相如不善愁。诗酒生涯名士习，风流。

醉折花枝插满头。
水调歌头 其十六 中秋夜和东坡韵
夏言（明代）

今夜中秋月，独坐对高天。休问古今圆缺，心赏自年年。

更上小楼南望，千里故园何处，风露九霄寒。把尽长安酒，不似在林间。

傍花吟，随鹤舞，伴鸥眠。但得身闲无事，何用月长圆。

少日功名富贵，老去江湖丘壑，出处道须全。丹心将皓魄，秋水共娟娟。
沔阳谒诸葛武侯祠
允礼（清代）

遭逢鱼水自南阳，将相才兼管乐长。祠树能回万牛首，臣家本有百株桑。

卧龙地近乡山古，筹笔人遥驿路荒。庙貌嵯峨一瞻拜，到门沔水鉴清光。
代同官送方蛟峰二首 其一
萧立之（宋代）

除书飞舞下元正，人在金鳌背上行。班笋步联黄阁近，橐荷先照綵衣明。

文章华国三千牍，樽俎筹帷十万兵。宣室席前应有问，愿培元气厚苍生。
和三司蔡君谟内翰獐猿芦雁屏二首 其一
王圭（唐代）

獐猿未省京华见，画笔新传思入神。绿野春深将戏子，空山月午挂吟身。

只应有梦须怀土，却为无机不避人。我爱林泉旧时景，常来此处暂相亲。
晚登邬子亭用壁间韵四首
赵蕃（宋代）

中流掀簸势难停，望断龙祠与戍亭。
胡不少留风止去，塔铃昨者故丁宁。
偈颂二十二首
释道生（宋代）

始见腊月初，立春又四日。
白日走波波，肚里黑似漆。
擂鼓上堂来，一字说不出。
次韵答黄仲夫七十韵
梅尧臣（宋代）

春风不择草，万卉皆发萌。
盛夏一长养，秋实俱与成。
舂粒以蒸一，刈枯以煎烹。
工师调五音，不问咸与韺。
自取众律和，黍谷动华英。
可以荐祖庙，可以陈帝庭。
良将统万卒，所向若惊霆。
战斗众益勇，号令夜益明。
破敌必拉朽，不见坚阵横。
我观欲物际，亦在农力兴。
我观合奏时，亦在考击并。
我观成功日，亦在间得情。
草木有美恶，造化无喜憎。
五声有高下，一致不可评。
三军用貔虎，不较蛟睫螟。
大君设时网，广海无漏鲸。
磊落黄夫子，为学不自轻。
四十登贤科，良贾售百朋。
得志岂计晚，成名等众荧。
旧交半存没，新知慕徒倾。
老鹤晴一唳，随风无近声。
好论古今诗，品藻笑锺嵘。
欲扫李杜坛，未审谁主盟。
我衰百事倦，白首聊穷经。
两目生昏花，犹胜张籍盲。
读书爱日永，秉扇自驱蝇。
但恶乱我思，非与小物勍。
清樽飒然来，喜得如弟兄。
散帙空堂上，垂冠发星星。
载诵尧舜篇，幸今时太平。
不学遁世士，投竿泛东溟。
不袭贪生人，炼气噏日精。
不羡富贵翁，歌吹满重城。
独守萤火光，莫擥蟾蜍晶。
人生转头间，未免一铭旌。
区区逐甘鲜，鼎鼎夸佩缨。
安知西山饿，熟识绵上耕。
彼勿叹凤衰，此正歌鸿冥。
分合没穷巷，迹涩蹈高闳。
妻子易为饱，粟帛不足营。
岂乏一器饭，岂乏一杯羹。
肯为浊河浊，愿作清济清。
韩愈尝有言，百物皆能鸣。
特称孟东野，贫箧文字盈。
到死只冻馁，何异埋秦阬。
今我已过甚，日醉希步兵。
神仙多羽翼，一一飞蓬瀛。
乃知无道气，难可强留形。
鄙性实朴钝，曾非傲公卿。
昔随众一往，或值谤议腾。
曰我非亲旧，曰我非门生。
又固非贤豪，安得知尔名。
是时闻此言，舌直目且瞠。
俄然我有答，贤相持权衡。
喜士同周公，其德莫与京。
我去岂不送，我往岂不迎。
自为筋力寡，路远艰於行。
未若归教子，遗金徒满籯。
岁月苦易得，颜貌日可惊。
身虽厌役役，心亦远硜硜。
归思吴洲橘，梦忆楚江萍。
试看两围棋，白黑何所争。
朝脱泥涂困，暮失云衢亨。
物理既难常，达生重飞觥。
曾以文豹章，远喻子怀能。
曩者忤贵势，悔说乌鸟灵。
乌灵反见怒，终恨屈此诚。
当时语颇错，盍呼为大鹏。
於兹傥遇之，应解颈颊赬。
韵尽意未尽，且用此报琼。
戏书
虞俦（宋代）

去年今日到湖州，救得饥民岁又周。
阅遍炎凉还自笑，坐靡廪饩更何求。
渊明栗里终归去，太史周南枉滞留。
咄咄大钧何必问，固知蒲命与仇谋。
南乡子·题南剑州妓馆
潘牥（宋代）

生怕倚阑干，阁下溪声阁外山。惟有旧时山共水，依然，暮雨朝惟去不还。
应是蹑飞鸾，月下时时整佩环。月又渐低霜又下，更阑，折得梅花独自看。
咏史下·王裒
陈普（宋代）

正始颓波万丈深，卧冰泣竹尽漂沉。
尚余泪染无枝树，撑拄乾坤直到今。
谢易之自京回遗余文物七品各赋律诗一首谢之
张仲深（元代）

古来篆籀数冰斯，千载风流想见之。当代典刑遗老在，一庭光霁故人知。

屋梁落月疑颜色，翰墨生云揭宇眉。多谢心交题赠意，小斋从此是襟期。
新秋以窗里人将老门前树欲秋为韵作小诗
陆游（宋代）

少年虽婚宦，淡然本无欲。
婆娑三亩园，自叹不啻足。
假山小池二首 其二
陆游（宋代）

莲岳三峰峙，桃源一路分。池偷镜湖月，石带沃洲云。

鱼队深犹见，禽声静更闻。岩幽林箐密，疑可下湘君。
青玉案 代牵牛答织女
俞庆曾（清代）

三千弱水飞难渡。卿不解、凌波步。云饮霞餐朝又暮。

天上多愁，人间多恨，总是心灵误。

星帷月帐清如许。无赖天鸡又催曙。残月晓风归去路。

清虚紫府，丹山碧海，种遍相思树。
端平三年春帖子词·皇后阁
洪咨夔（宋代）

甲观韶光集，禖坛好语传。
思齐田庆百，假乐子宜千。
送张仲实宜兴州教授
方回（元代）

天未丧斯文，遁翁续思孟。
戒慎恐惧传，源流独也正。
□□中节情，未发为善性。
人己不睹闻，了无一可侦。
上璧□□朗，下譬深渊靓。
尚复有形迹，两物相照映。
人心统性情，本□垢可净。
鬼神不能知，匣中未开镜。
所以古君子，一恬□□□。
学者当此时，养之惟以敬。
述者于兹明，作者于兹圣。
三畏孰为首，战兢保天命。
武林子张子，早执文□□。
□□将相家，炎绍四大姓。
未应钓渭□，□□□□□。
□□□□□，□见退之病。
中年有省悟，坐觉浮华屏。
宜兴□□□，□□闻且榜。
诸生望绛帐，□以慰郊迎。
朱子所著书，率□□□□。
当于谨独上，有法更究竟。
腊月二十八日立春得雨病起漫言
沈周（明代）

小阁棂窗风自推，手添香炷拨炉灰。残年送病诗中去，淑气将春雨里回。

午案待尝新茁韭，阳檐思访欲开梅。岁功代谢忙如许，似与衰翁递老来。
秋夜
丁绍仪（清代）

指枕人无寐，盈庭月似霜。秋深蛩语大，风静露华凉。

壮志随年减，闺愁入夜长。何堪回首处，一雁正南翔。
别侍御严凝
沈佺期（唐代）

七泽云梦林，三湘洞庭水。自古传剽俗，有时逋恶子。

令君出使车，行迈方靡靡。静言芟枳棘，慎勿伤兰芷。
乌栖曲
陆游（宋代）

楚王手自格猛兽，七泽三江为苑囿。
城门夜开待猎归，万炬照空如白昼。
乐声前後震百里，树树栖乌尽惊起。
宫中美人谓将旦，发泽口脂费千万。
乐声早暮少断时，莫怪栖乌无稳枝。
奉答对俞寄鸭脚实见贻
韩维（宋代）

南国有佳树，结阴君子堂。
秋风凋碧叶，素实登新尝。
顷怀朋游凋，千里走绛囊。
朋游方会合，论文开酒场。
共嘉明物珍，含甘咏雕章。
章罢默不乐，为君一停觞。
留别张广文
王建（唐代）

谢恩新入凤皇城，乱定相逢合眼明。千万求方好将息，杏花寒食的同行。
次王顾二郡守联句韵八首客中聊以自遣 其八
江源（明代）

无梅索叹懒巡檐，坐对名香手自拈。宾馆有鱼谁鼓铗，讼庭无吏即垂帘。

形容惭老乡音在，岭峤偏长旅梦淹。问我客边何所乐，锦囊风月有诗添。
三月三日上忠襄坟因之行散得十绝句 其六
杨万里（宋代）

女唱儿歌去踏青，阿婆笑语伴渠行。只亏郎罢优轻杀，櫑子双担挈酒瓶。
寒食诗
云表（唐代）

寒食时看郭外春，野人无处不伤神。
平原累累添新冢，半是去年来哭人。
庾楼
韦骧（宋代）

仗节当年分国寄，危楼千古压江浔。山川风月宜如旧，疏旷还同庾老心。
海棠秋
顾禧（宋代）

春风荡漾花如织，排摈深岩天地窄。
桃李芳菲斗艳阳，嫣痕尽染胭脂色。
含丹欲吐娇不胜，獭髓遥分点琼额。
杨妃睡足口无语，嫁作游丝怨风雨。
花神泣罢还欲诉，不愿柔枝荐繁市。
愿得常亲君子傍，秋深静绾紫绡妆。
孤桐独立擎素月，芙蕖零落无辉光。
瑶枝重整临秋水，蓼蒲历历羞无香。
赏心况有双凫仙，琴声夜夜醉婵娟。
碧霞觞泛海棠醉，曲栏丽影何蹁跹。
君不见南朝百里花无数，郁郁纷纷吐烟雾。
载岁无人禁採樵，丹干琼姿尽摧仆。
兰蕙当门动见锄，草门惟叹璇霓卧。
兹花胜植瀛蕊苑，一承顾盼犹未晚。
冉冉临窗如有心，{儇亻换女}舞清歌乐事远。
蔓露凝霜色倍妍，夔州何独无诗篇。
兹花有诗便不朽，吁嗟托根良不偶。
山行
陆游（宋代）

缘崖曲曲羊肠路，傍水疏疏麂眼篱。
举起短鞭成一笑，吾诗正是策勋时。
寄王道源
胡仲弓（宋代）

南来趋斗禄，出处最分明。
不受吏尘触，常依古道行。
宦情云样薄，心事水边清。
待洗巢由耳，欹风听凤鸣。
往年稠桑曾丧白马题诗厅壁今来尚存又复感怀更题绝句
白居易（唐代）

路傍埋骨蒿草合，壁上题诗尘藓生。

马死七年犹怅望，自知无乃太多情。
先寄左军语道
刘跂（宋代）

已喜仲容连骑去，更思小陆度山来。赋槐白士愁颜甚，唤取溪傍一笑开。
将至妙喜寺
徐凝（唐代）

清风袅袅越水陂，远树苍苍妙喜寺。

自有车轮与马蹄，未曾到此波心地。
马郎妇赞
释普度（宋代）

神清风韵高，鬓绿云鬟小。
赚尽好郎官，法华都诵了。
到头姻娅不成双，金沙月影空相照。
感事四首丙午冬淮上作
张元干（宋代）

肉食贪谋己，几成国兴人。
珠旒轻遗贼，玉册忍称臣。
四海皆流涕，三军盍奋身。
不堪宗社辱，一战靖边尘。
登李宫谕叙庵午风亭 其一
林俊（明代）

赫炎吹尽日尤长，午近开帘纳太荒。莎径鸟声双树静，石桥花太小渠香。

骄阳未觉风情减，短梦时分草榻凉。不信纷华车马地，仙家遗着水云乡。
凤栖梧
杜安世（宋代）

闲上江楼初雨过。满袖清风，微散谁知我。莲脸佳人颜未破。沙洲两两鸳鸯卧。

时有渔歌相应和。叠秀危横，黛拨山千朵。一片凄凉无计那。离愁还有些些个。
复窃祠禄示儿子
陆游（宋代）

得饱不啻足，闭门还读书。
翁犹羹不糁，儿固食无鱼。
衮绣曷加我，箪瓢常晏如。
人生随所遇，勿替此心初。
九日
沈辽（宋代）

去年九日始离家，行到江南见菊花。今日裔夷逢节物，独将白发换年华。
妾薄命 其一
王铚（宋代）

寒闺有静女，十载念远征。命似绛绡薄，身同朝露轻。

存心合欢绛，待得机杼成。从来君独赏，讵可卖都城。

凭梦欲寄远，旧路春草生。独夜理瑶琴，泪烛剪不明。

待谁相应节，要自不胜情。会有不眠者，听此断肠声。
和家君韵寄舅氏
张孝祥（宋代）

夷齐之清格鄙顽，孳孳盗蹠何曾闲。空斋风定香缕直，但有书册犹相关。
送王龟龄
何佾（宋代）

断桥截镫亦堪怜，始信林间别有天。微见兵机第一义，朱轓暂席广文毡。
颂古五十三首
释文礼（宋代）

散席迢迢到海涯，点头桡下丧全机。
父南子北今何在，月冷渔歌落钓矶。
谒寇忠悯祠堂六首 其三
李纲（宋代）

南阳庙坐致云云，赖有嘉言为解纷。叹息今人不如古，久无庆忌救朱云。
永平寨道中
陶弼（宋代）

叠帐深千里，穷途令一隅。
北风家信息，南斗客程途。
岭势频开合，猿声乍有无。
过溪人语笑，隔岸戍烟孤。
书事
陆游（宋代）

闻道舆图次第还，黄河依旧抱潼关。
会当小驻平戎帐，饶益南亭看华山。
入栈纪行四首 其二
杨思圣（明代）

暮投黄牛宿，荒垣泄炊烟。树栅防虎过，昏黑灯火连。

旅食敢求馀，菽麦性所便。屋角枕巨壑，水石声潺潺。

劳生惊物役，忧心中夜煎。起坐当语谁，仗剑泪潸然。
句
郑明（唐代）

山头落日催归马，河畔垂杨缆醉船。
相思儿令
晏殊（宋代）

春色渐芳菲也，迟日满烟波。正好艳阳时节，争奈落花何。

醉来拟恣狂歌。断肠中、赢得愁多。不如归傍纱窗，有人重画双蛾。
祝英台近 访祝英台故宅，用辛稼轩韵
董元恺（清代）

碧鲜庵，画溪渡。目断鸳鸯浦。庭院深深，尽日飞红雨。

望中鸟啄游丝，蝶粘飞絮。仿佛与芳魂同住。

更愁觑。禁得一树棠梨，暗把春光数。生死情缘，听尽流莺语。

总教妆阁钟声，香奁佛火，长则任、精灵来去。
偈十首
释正觉（宋代）

即此见闻非见闻，更无声色可呈君。
个中若了全无事，体用何妨分不分。
送陈公南之松江并柬山斋
陆文圭（元代）

我衰惜别离，数日辄作恶。
老怀自当尔，尝恐儿辈觉。
君哭如璠自，似可完台阁。
莫辞簿书苦，亦有宦游乐。
久厌黄田鱼，去听华亭鹤。
亭下有高士，滴露草玄学。
持诗道甫讯，进千复前谷。
间我今何如，凝顽胜如昨。
郑司法挽词
楼钥（宋代）

倾盖欢如故，相从沧海隅。
方将理诗社，忽已閟泉途。
归路孤飞旐，交情一束刍。
梅霖将客泪，凄澹洒平芜。
朝中措（丁亥益阳贺王宜之）
赵师侠（宋代）

眉间黄色喜何如。花县拜恩初。五品荣颁命服，十行祗奉天书。

萱堂绣阁，均封大邑，盛事同居。此日银章朱绂，行看玉带金鱼。
夏日偶成六首
曹勋（宋代）

晴湖卷箔挂窗时，三面山光翠霭低。
渐放扁舟波浩荡，喜看台榭水东西。
和南安余宰题翠阴亭致爽轩二首
黄公度（宋代）

溪光山色两幽深，更结新亭倚翠林。
老木参天烟漠漠，虚檐挂日影沉沉。
三年此地留乔舄，六月凉风飒楚襟。
趁取公馀急行乐，人生容易二毛侵。
喜晴
王炎（宋代）

云上山椒鸣竹鸡，愁行客路踏青泥。
穷人也得天调护，乞与新晴可杖藜。
泛尚湖
孙七政（明代）

暮雨青溪上，寒江横数峰。
孤舟溯烟水，几处落芙蓉。
但觉沧浪远，都忘绿酒浓。
渔郎休问姓，同是海鸥踪。
永锡生日以诗寿之
赵鼎臣（宋代）

酌君以御府黄封之酒，泛君以江南白玉之卮。祝君以岁寒后凋之寿，颂君以鲐背难老之词。

十年闻名不相识，一日倾盖无复疑。文如锦绣可贵重，行似金玉无瑕疵。

诏书求贤意不浅，严徐贾马争推荐。大虫老鼠本殊科，李耳韩非偶同传。

看君此举不匆匆，白日青霄意气中。上方未赐尚书履，乌府先骑御史骢。

我当报罢归可必，却向军中弄刀笔。今朝判得一醉无，请办黄封作生日。
和张咏老知县
王之道（宋代）

照蔀辉辉碧夜光，贫儿那复苦悲凉。
得鱼始信筌无用，斲垩终期鼻不伤。
我类槁苗犹欠雨，君同修竹饱经霜。
诗成病眼昏加涩，欲写还忧细作行。
海棠春 寿胡涧泉
程文海（元代）

年年二月风光好。佛出世、有谁知道。无量寿如来，昨夜先来报。

涧边玉树，泉边瑶草，千岁和春未老。莫羡涧泉间，有凤衔书到。
溪庵种蓻六言八首 其五
刘克庄（宋代）

功名胡蝶梦里，心力橐驼传中。环合千林苍翠，参差数株白红。
病中杂咏十首 其十
陆游（宋代）

自我居湖曲，渔樵日往来。只知年屡改，不觉老相催。

小浦潮痕长，长堤草色回。逢春心自在，莫道已成灰。
观潮
廖行之（宋代）

江接东溟阔，潮从八月高。
只应风捲浪，谁遣怒成涛。
舟楫乘流迅，鱼龙得意豪。
瀛洲今不远，好去钓金鳌。
冬日送颜延之明府抚州觐叔父
皎然（唐代）

临川千里别，惆怅上津桥。日暮人归尽，山空雪未消。

乡云心渺渺，楚水路遥遥。林下方欢会，山中独寂寥。

天寒惊断雁，江信望回潮。岁晚流芳歇，思君在此宵。
宿清远峡山寺
宋之问（唐代）

香岫悬金刹，飞泉届石门。空山唯习静，中夜寂无喧。

说法初闻鸟，看心欲定猿。寥寥隔尘市，何异武陵源。
寄题外门亭园
宋祁（宋代）

外家真大隐，亭圃枕城闉。
谈树能留客，飞鸥不畏人。
白云仙岭曙，脩竹禊堂春。
溪远寻难尽，林幽趣旋新。
爱山仍作屐，裁縠便为巾。
僧赴禺中饭，樵归落照粼。
宅成翻忝相，里旧况依仁。
千骑过从数，连章刻翠珉。
金刚随机无尽颂 其七 一体同观分第十八
释印肃（宋代）

落花随流水，刘阮曾拈起。吃了入桃源，未是真如理。
西轩画枯木怪石
苏辙（宋代）

西轩素屏开白云，婆娑老桂依霜轮。
顾兔出走蟾蜍奔，河汉卷海机石蹲。
牵牛自载倚桂根，清风飒然吹四邻。
东坡妙思传子孙，作诗仿佛追前人。
笔墨堕地称奇珍，闭藏不听落泥尘。
老人读书眼病昏，一看落笔生精神。
芳草 蕉答
苏穆（清代）

伴离情，萧萧瑟瑟，西风又蹙蛾眉。今宵分袂处，海棠亲见，都有泪花。

瑶阶还独立，趁佳晨、带露刚宜。助新妆、遥天一碧，曲沼双埼。

相思。丛丛桂影，新来又、雁语迷离。赤阑围素梦，倩谁扶月起，作弄娇痴。

好秋轻过了，敛芳魂、雪压霜欺。待明年、云罗翠缬，小院春晖。
次韵梁宪再集盘洲
洪适（宋代）

春风步屧共优游，小筑园庐匪拙谋。罗列清尊资啸傲，安排好语待赓酬。

茸茸香草装三径，恰恰鸣禽想十洲。玉节寻盟端不再，便回天上近凝旒。
腊脯
梅尧臣（宋代）

南冈深竹养，下有鹧鸪鸣。
破腊初挑箘，夸新欲比琼。
荐盘香更美，案酒味偏清。
马援当时见，曾将禹贡评。
次韵和进真宗七言四韵
丁谓（宋代）

白麻初降紫宸中，簪组相惊帝泽丰。
骤陟将坛知连偶，久尘台席愧材庸。
桑榆便觉人间别，旌戟犹疑梦里逢。
已是都城耸荣观，更颁天唱耀戎容。
送刘和父奉使江西
王安石（宋代）

刘郎今日拥旌麾，传到江南喜可知。
上冢还须击羊豕，下车应不问狐狸。
无人敢效公荣酒，为我聊寻逸少池。
亦见岭头花烂熳，更将春色寄相思。
和陶潜饮酒 其二
刘因（元代）

士穷失常业，治生谁有道？身閒心自劳，齿壮发先老。

客从东方心，温言慰枯槁。生事仰小园，分我瓜菜好。

指授种艺方，如获连城宝。他年买溪田，共住青林表。
次韵赵云中饮呈孟君复二首
方回（元代）

旧业田荒百顷莱，眉头长与醉怀开。
春愁忍共金钗诀，夜禁偏怀玉漏催。
聚散有情都是梦，古今无物不成灰。
何时再觅狭邪路，白骨谁非塌井苔。
朝宗馈食且复招饮
陈起（宋代）

相亲逾骨肉，何以结情深。
下箸觉可口，同盘还上心。
拨灰君句就，曝背我寒侵。
屡有梅窗约，行将共晚斟。
送诸暨裴少府（公先人，元相公判官）
李端（唐代）

山公访嵇绍，赵武见韩侯。事去恩犹在，名成泪却流。

一官同北去，千里赴南州。才子清风后，无贻相府忧。
观武侯阵图
鲁訔（宋代）

西川汉鼎倚纶巾，翠石累累作阵新。
一夜扫云惊虎旅，九天飞雨泣龙鳞。
当年已落中原胆，今日犹怜故国身。
曾踏斜阳看旧垒，英雄千古只伊人。
寿虞丞相 其三
员兴宗（宋代）

海上三神绝地维，巨鳌移著剑峰西。山高自昔翔鸾凤，人杰于峰拔象犀。

梦说已知箕尾近，生申还与岳嵩齐。他年要作封留地，便觉峨眉气象低。
杂诗二十二首 其十五
刘敞（宋代）

嶰山有奇竹，老弃阴崖巅。太丘有神鼎，逃匿千丈渊。

光景閟不有，音容杳无传。岂能向时俗，干进心拳拳。

世贵一人敌，又称朱丝弦。吾欲评其风，愿君咏此篇。
□□ 其一
李邕（唐代）

明时奉遣别黄州，行至汉阳南渡头。春风不解传乡信，江月偏能照客愁。
和杨学士同晏尚书西园对菊
宋祁（宋代）

岁秋无异卉，佳菊自成妍。
薄采称觞客，繁开落帽天。
抱池閒沮洳，留蝶小翩翾。
为结胡公赏，并怀郦水边。
春暄
项安世（宋代）

春来能几日，腊里未开年。
物色已如此，风光何習然。
半醒行似醉，微困坐成眠。
欲写融融意，都无句可傅。
和重己晚菊三首 其二
吕陶（宋代）

花开虽晚莫嗟迟，落尽千葩发几枝。清露有恩殊未报，寒风无几不能衰。

幽芳自占三秋景，真赏堪同九日时。蝶少蜂愁人事别，餐英独有屈平知。
为牟德范题石湖遗墨意有未尽复赋五首
方回（元代）

传道府中浇茗碗，灵坚陇畔炷薰炉。
银钩茧纸闲舒卷，锥也无时未是无。
平阴夏日作
张祜（唐代）

西来渐觉细尘红，扰扰舟车路向东。

可惜夏天明月夜，土山前面障南风。
和朱簿对雪
韩维（宋代）

公堂寂无事，默会拥重裘。
余霰竹上集，寒风日飕飕。
哀鸿不停征，好鸟鸣相求。
君能于此时，为我发新讴。
上言有年庆，幸免刺史忧。
下言美光景，宜以欢燕酬。
名园抑城角，亭观俯清沟。
松桂有佳色，芳梅朱白稠。
晨昏傥霁止，当复从君游。
秋夕
陆游（宋代）

西山樵路隔重云，溪水微风起谷纹。
暑退忽惊秋渐晚，夜长已谷昼中分。
菰蒋入馔浑家喜，碪矸催寒并舍闻。
新作篝灯学僧样，谷儿同策读书勋。
【越调】斗鹌鹑　元宵
未知作者（元代）

圣主宽仁，尧民尽喜。一统华夷，诸邦进礼。雨顺风调，时丰岁丽。元夜值，
风景奇。闹穰穰的迓鼓喧天，明晃晃的金莲遍地。
【紫花儿序】香馥馥绮罗还往，密匝匝车马喧阗，光灼灼灯月交辉。满街上
王孙公子，相携着越女吴姬。偏宜，凤烛高张照珠履。果然豪贵，只疑是洞府神
仙，闲游在阆苑瑶池。
【小桃花】归来梅影小窗移，兰麝香风细。翠袖琼簪两行立，捧金杯，绛绡
楼上笙歌沸。冰轮表里，通宵不寐，是爱月夜眠迟。
【金蕉叶】拚沉醉频斟绿蚁，恣赏玩朱帘挂起。歌舞动欢声笑喜，一任铜壶
漏滴。
【尾】须将酩酊酬佳致，乐意开怀庆喜。但愿岁岁赏元宵，则这的是人生落
得的。
绿柳凋残，黄花放彻。塞雁声悲，寒蛩韵切。旧恨千般，新愁万叠。正美满，
忍间别。雨歇云收，花残月缺。
【紫花儿序】摘楞的瑶琴弦断，不通的井坠银瓶，吉丁的碧玉簪折。音书难
寄，去路遥赊。伤嗟，目断云山千万叠。最苦是离别，鸳被空舒，凤枕虚设。
【金蕉叶】那的是情牵恨惹，那的是肠荒腹热。怕的是纱窗外风飘败叶，又
听的铁马儿丁当韵切。
【调笑令】把眉峰暗结，最苦是离别，不烦恼除非心似铁。冷清清捱落西楼
月，又听得戍楼上画角呜噎。奏《梅花》数声砧韵切，业心肠越不宁贴。
【秃厮儿】正欢悦谁知间别，才美满又早离别。俺两个云期雨约难弃舍，似
团圆一轮月，被云遮。
【圣药王】好教我愁万结，恨万叠，满怀愁闷对谁说。成间别，时运拙，气
长吁多似篆烟斜，和绛蜡也啼血。
【鬼三台】也是我前生业，今世里填还彻，一寸愁肠千万结。想啼痕一点点
尽成血，越教人哽噎。本待要宁宁帖帖刚睡些，怎禁那啾啾唧唧蛩韵切。觉来时
宝鼎烟消，铜壶漏绝。
【紫花儿序】惊好梦几声儿寒雁，伴人愁的一点孤灯，照离情半窗残月。临
歧执手，不忍分别。只待稳步蟾宫将仙桂折，到如今暮秋时节。他只待金榜名标，
那里问玉箫声绝。
【尾】受凄惶甚识分明夜，把捱过的凄凉记者。来时节一句句向枕头儿上言，
一星星向被窝儿里说。
半世飘蓬，闲茶浪洒。十载追陪，狂朋怪友。倚翠偎红，眠花卧柳。怪胆儿
聪，耍性儿柔。成会了心厮爱夫妻，情厮当配偶。
【紫花儿序】受用春内谢馆，晓日章台，夜月秦楼。向红裙中插手，锦被里
舒头。风流，不许傍人下钓钩。燕侣莺俦，百匹酬歌，红锦缠头。
【金蕉叶】寨儿里相知是有，一见咱望风举手。若论着点砌排科惯熟，敢教
那罢剪嘴姨夫闭口。
【调笑令】声名儿岁久，急难收。则恐怕扶侍冤家不到头，风月脚到处须成
就。誓不曾落人机彀，搬的他燃香剪发百事有。虚心冷气，使尽刚柔。
【秃厮儿】爱杨柳楼心酒，喜芙容帐里藏阄，美孜孜翠鬟排左右。歌白雪，
捧金瓯，温柔。
【圣药王】春事休，夏当游，向芰荷香里泛兰舟。到中秋，月色幽，醉醺醺
无日不登楼，兀剌抵多少风雨替花愁。
【尾】花阴柳影，霎时驰骤，急回首三旬左右。罢却爱月惜花心，闲着题诗
画眉手。
（媚）（媚）姿姿，淹淹润润。袅袅婷婷，风风韵韵。脸衬朝霞，指如嫩笋。
一搦腰，六幅裙，万种妖娆，千般可人。
【紫花儿序】曲弯弯蛾眉扫黛，慢松松凤髻高盘，高耸耸蝉鬓堆云。一团儿
旖旎，百倍儿精神。超群，越女吴姬怎生衬。席上殷勤，百媚庞儿，端的一笑风
生。
【秃厮儿】瘦怯怯金莲窄稳，娇滴滴皓齿朱唇，肌如美玉无玷损。但见了，
总消魂，绝伦。
【圣药王】酒半醺，更漏分，画堂银烛照黄昏。枕上恩，被底亲，丁香笑吐
兰麝喷，灯下看佳人。
【尾】好姻缘休到别离恨，只恐怕两下里魂牵梦引。我罗衫衤肯儿宽，你唐
裙带儿尽。
雪艳霜姿，香肌玉软。杏脸红娇，桃腮粉浅。金凤斜簪，云鬟半偏。插玉梳，
贴翠钿。舞态轻盈，歌喉宛转。
【紫花儿序】他有苏卿般才貌，我学双渐真诚，望博个美满姻缘。俳优体样，
乐府梨园。天然，不若如桃源洞里仙。可爱堪怜、一搦腰肢，半折金莲。
【小桃红】初出兰堂立樽前，似月里嫦娥现，一撮精神胜飞燕。正当年，柳
眉星眼芙蓉面。绛衣缥缈，麝兰琼树，花里遇神仙。
【天净沙】初相逢恨惹情牵，间深里都受熬煎，各办着心真意坚。有时得便，
赴佳期月底星前。
【尾】狠毒娘间阻得难相见，统镘的姨夫恋缠。我为甚着探脚儿勤，只恐怕
离别路儿远。
雨意云情，十朝五朝。霜艳天姿，千娇万娇。凤髻浓梳，蛾眉淡扫。樱桃口，
杨柳腰。玉笋纤纤，金莲小小。
【紫花儿序】歌骊珠一串，舞端雪千回，无福也难消。超群旖旎，出格妖娆。
风流，一笑千金价不高。世间绝妙，特意厚情深，引得人梦断魂劳。
【秃厮儿】儿中眉尖眼角，寨儿中口强心乔，谢琼姬不嫌王子高。同跨凤，
宴蟠桃，吹箫。
【尾】不堤防侧脚里姨夫每闹，全在你个有终始冤家不错。我身上但留心，
偷方便应付了。
玉笛愁闻，装奁倦开。鬓乌云，眉颦翠黛。慵转歌喉，羞翻舞态。闷填胸，
泪满腮。常记得锦字偷传，香囊暗解。
【小桃红】倚阑无语忆多才，往事今何在，玉体厌厌为谁害，瘦形骸，今春
更比前春赛。雕阑玉砌，绿窗朱户，深院锁苍苔。
【醉扶归】松却香罗带，慵整短金钗，无语无言闷答孩。不厌倦衫儿窄，几
度将龟儿卦买，何日佳期再。
【天净沙】也是咱运拙时乖，致令得雨杳云埋，侧脚里相知不该。胡喧乱讲，
纸糊锹怎撅得倒阳台。
【尾】把一片偷香窃玉心宁耐，喑气吞声慢捱。怕甚风月闷愁乡，烟波是非
海。　妓好睡
莫不是陈抟的姨姨，庄周的妹妹，宰予的家属，谢安的亲戚。华胥梦里姻缘，
邯郸道上配偶。两件儿，试问你，可甚爱月迟眠，惜花早起。
【紫花儿】西厢底莺莺立睡，茶船上小卿着昏，东墙下秀英如痴。真乃是弃
生就死，便休想废寝忘食。休题，除睡人间总不知。正是困人天气，啼杀流莺，
叫死晨鸡。
【幺】推着倒鸾交凤友，倩人扶燕侣莺俦，合着眼蝶使蜂媒。绣衾未展，玉
山先颓。其实，倒枕着床是你记得的。胡突了一世，恰便似楚阳台半死的梅香，
兰昌宫殉葬的奴婢。
【小桃红】莫不是离魂倩女醉杨妃，是个有觉的平康妓。难道娇娥不出气，
懵憧的最怜伊。颠鸾倒凤先及第，直压的珊瑚枕低。黄金钏碎，平地一声雷。
【秃厮儿】祆庙火烧着不知，蓝桥水氵死合宜，绝缨会上难侍立。才烛灭，
早魂魄，昏迷。
【圣药王】子弟每，做伴的，安排着好梦做夫妻。你也休问谁，我也不答你。
陷人坑上被儿里，直挺着块望夫石。
【尾】对苍天曾说牙疼誓，直睡到红日三竿未起。若要战退睡魔王，差三千
个追魂大力鬼。　离恨
送玉傅香，撩蜂拨蝎。病枕愁衾，寻毒觅螫。掷闷果的心劳，画颦眉的手拙。
恨岳高，泪海竭。难凭信鹊验龟灵。无定准鱼封雁帖。
【紫花儿序】莫不是金华字减消了官诰，芙容翠低小了云冠，鲛绡盖乍窄了
香车？闷弓儿常拽，愁窖儿频掘。伤嗟，一纳头相思害不彻。赤紧的俏心儿先热，
无倒断暮雨朝云，无拘束粉祟胭邪。
【小桃红】锦笺和泪寄离别，好事成抛撇。恨杀梅香性偏劣，闭喉舌，今翻
瘦损罗裙褶。他把那游蜂儿蜜劫，粉蝶儿香卸，生撅的风月担儿折。
【金蕉叶】我则见春雨过残花乱踅，芳尘静珠帘骤揭。绣帏悄银半灭，冰
弦断瑶琴乍歇。
【调笑令】我恰待睡些，不宁贴，熏金炉引梦赊。破题儿告一纸相思赦，楚
巫娥不顺关截。恰相逢陡恁般厮间别，望阳关永远山叠。
【秃厮儿】啼杜宇枝头泪血，惊庄周枕上残蝶，追魂数声檐外铁。这凄凉几
时绝，堪嗟。
【圣药王】伴着这灯影昏，月影斜，隔纱窗花影乱重叠。钟韵凄，鼓韵切，
听楼头角韵尚悠噎，似这般离恨怎拦遮。
【麻郎儿】病沉也相思赌忄敝，愁深也沈约搬舌。薄设设青铜镜缺，颤巍巍
连理枝截。
【幺篇】好着我想者，念者，怎舍？心儿里似醉如痴。辜负了星前誓设，冷
落了神前香。
【络丝娘】心头事十强九怯，眉尖恨千结万结。盼的团圆向明月，空立遍露
零花谢。
【尾声】闷恹恹好似如年夜，常记的相思那些。题起那眉尖恨恰舒开，心儿
疼又到也。
题林琦友于轩
刘克庄（宋代）

城中甲第连霄汉，吾子书窗占地悭。
卧地大衾长枕共，呻吟细字短檠间。
一门兄季推谌纪，北屋东西著孔颜。
祗恐四方羔雁到，未容坚坐闭柴关。
塞上曲 其一
陈鸿寿（清代）

白骨青磷瀚海头，琵琶一曲起边愁。眼前滴尽征人泪，并作黄河地底流。
送哲禅人杖锡访师兼简仲默和尚
梵琦（元代）

杖锡老师七十八，眼如点漆眉如雪。分明画出须菩提，坐听孤猿吟落月。

深山古寺天正寒，叶深一尺堆床前。地炉烧火帘不卷，袈娑黑似垆中烟。

客来只恐放烟出，争奈山林藏未密。喧喧道价满江湖，负笈挑囊固非一。

千里东归频寄声，乃翁终似有乡情。目连鹙子神通妙，何必区区圆相成。
伊州
白居易（唐代）

老去将何散老愁，新教小玉唱伊州。

亦应不得多年听，未教成时已白头。
禅人写师真求赞
释子淳（宋代）

真非真，伪非伪，
圆眼横眉，丑唇平鼻，
圆画自难。同思量，
何处是月笼松顶兮鹤梦初醒，雪覆芦花兮鹭。
情久长 其一
吕渭老（宋代）

锁窗夜永，无聊尽作伤心句。甚近日、带红移眼，梨脸择雨。

春心偿未足，怎忍听、啼血催归杜宇。暮帆挂、沈沈暝色，衮衮长江，流不尽、来无据。

点检风光，岁月今如许。趁此际、浦花汀草，一棹东去。

云窗雾阁，洞天晓、同作烟霞伴侣。算谁见、梅帘醉梦，柳陌晴游，应未许、春知处。
军城夜会
姚合（唐代）

军城夜禁乐，饮酒每题诗。坐稳吟难尽，寒多醉较迟。

远钟惊漏压，微月被灯欺。此会诚堪惜，天明是别离。
岁暮寄怀年家子毛秋岑
戴亨（清代）

分携南浦泪盈裾，三载愁怀望雁鱼。清夜云山魂几去，萧斋风雪岁将除。

君方松泖耽鲈鲙，谁解临邛问子虚。寂寞空吟梁月句，不堪衰谢怅离居。
玉蝴蝶 其四
柳永（宋代）

误入平康小巷，画檐深处，珠箔微褰。罗绮丛中，偶认旧识婵娟。

微眉开、娇横远岫，绿鬓亸、浓染春烟。忆情牵。粉墙曾恁，窥宋三年。

迁延。珊瑚筵上，亲持犀管，旋叠香笺。要索新词，𣨼人含笑立尊前。

按新声、珠喉渐稳，想旧意、波脸增妍。苦留连。凤衾鸳枕，忍负良天。
贺龙山太宰得孙及得从曾孙志喜各一首 其一
谢迁（明代）

槐分世谱几千叶，兰茁庭阶第一孙。佳气充闾连故里，德星炤夜自初昏。

两朝旧笏龙光远，万卷遗书手泽存。燕翼不须廑作室，于公只合再高门。
喜外孙吴仲科戒酒
湛若水（明代）

尔贤云戒酒，戒酒惟尔贤。大禹恶其旨，其兴也勃焉。
收京三首
杜甫（唐代）

仙仗离丹极，妖星照玉除。须为下殿走，不可好楼居。

暂屈汾阳驾，聊飞燕将书。依然七庙略，更与万方初。

生意甘衰白，天涯正寂寥。忽闻哀痛诏，又下圣明朝。

羽翼怀商老，文思忆帝尧。叨逢罪己日，沾洒望青霄。

汗马收宫阙，春城铲贼壕。赏应歌杕杜，归及荐樱桃。

杂虏横戈数，功臣甲第高。万方频送喜，无乃圣躬劳。
偈四首 其二
释昙贲（宋代）

维摩病，说尽不理。龙翔病，咳嗽不已。咳嗽不已，说尽不理。

说尽不理，咳嗽不已。本是长江凑风冷，却教露柱患头风。
初夏同莫膳部过吴比部草堂论诗得中字
沈鍊（明代）

二仲既相逢，知余马首东。谁望千里外，还聚一堂中。

对酒邀山月，论诗入国风。同声自相和，宁复叹飞蓬。
万眼罗
范成大（宋代）

弱骨千丝结，轻球万锦装。
采云笼月魄，宝气绕星芒。
檀点红娇小，梅妆粉细香。
等闲三夕看，消费一年忙!
游潜峰
徐俯（宋代）

久留舒子国，惯作北门游。山远三峰出，溪长二水流。
沁园春 冒天季五十书赠
陈维崧（清代）

慷慨悲歌，旁若无人，进君一觞。更四弦入破，声哀以思，三更被酒，臣醒而狂。

末路崎岖，旧游零落，哀乐纵横不可当。生平事，曾短衣匹马，锦瑟红墙。

岁华一去堂堂。又半百蹉跎黯自伤。叹醉必沾襟，是儿可念，飞而食肉，此志难忘。

人道买臣，今年富贵，路鬼挪揄笑一场。重酌酒，看玉山筵上，今夜颓唐。
寄方叔
姜特立（宋代）

二老论交日，真成百岁期。
同行双野鹤，得意一山雌。
病起怜加饭，书来渴寄诗。
已添新蜡屐，此兴报公知。
点绛唇·淮海秋风
朱敦儒（宋代）

淮海秋风，冶城飞下扬州叶。画船催发。倾酒留君别。卧倒金壶，相对天涯客。阳关彻。大江横绝。泪湿杯中月。
己酉夏偶兴
汪莘（宋代）

两镜手提如合璧，两光相摄万重光。
重重楼阁重重户，有个瞳人裹面藏。
题明皇卧吹箫图二首 其一
俞德邻（宋代）

羯鼓催花事已奇，一枝媚玉卧犹吹。何如端拱岩廊上，九奏箫韶付一夔。
题汤海秋仪部诗卷
李星沅（清代）

宦味间如许，浩歌空古今。风云郁奇抱，天海荡孤琴。

与子三年别，相思燕树深。寒宵倍枨触，破壁有龙吟。
同喻如寻曾湛师黎务光王人土山馆
释今严（明代）

得閒多病后，微雨乍晴初。不远荒村路，来寻高士庐。

饱残新熟荔，剪断覆畦蔬。送我还山去，关门又读书。
横吹曲辞。白鼻騧
张祜（唐代）

为底胡姬酒，长来白鼻騧.摘莲抛水上，郎意在浮花。
读应奉兄登科记怆然伤怀因成八韵
丁鹤年（元代）

射策彤庭被宠荣，遗经三复若为情。重伤赵璧经时毁，翻恨隋为彻夜明。

《洪范》有书传太乙，佳城无郭葬长庚。青云路断甘沦没，碧海尘飞苦变更。

自信为臣当委质，谁能向贼更求生。家贫寡弱遗妻子，道远存亡隔弟兄。

一旦音容成永诀，十年涕泪镇交横。茫茫原隰无求处，独立长风送雁声。
忆鄂渚
刘过（宋代）

我离鄂渚已十年，吴儿越女空华鲜。
不如上游古形势，四十余万兵筹边。
中原地与荆襄近，烈士烈兮猛士猛。
泽连云梦寒打围，城接武昌晓排陈。
书生岂无一策奇，叩阍击鼓天不知。
却思仙人白玉笛，胡床醉倚南楼吹。
貂蝉兜鍪两岑寂，若耶溪傍还作客。
空馀黄鹤旧题诗，醉笔颠狂惊李白。
平饶埔钜寇次督府百川张公韵二首 其一
黄佐（明代）

剑气横空氛祲蠲，天南今见斗牛躔。运筹已决留侯胜，厘卣仍牛召虎贤。

鳄海夜涵千里月，凤山朝簇万家烟。凯歌声里欢无极，遥对枫宸祝万年。
和刘补阙秋园寓兴之什十首
朱庆馀（唐代）

闲园清气满，新兴日堪追。隔水蝉鸣后，当檐雁过时。

雨馀槐穟重，霜近药苗衰。不以朝簪贵，多将野客期。

谁言高静意，不异在衡茅。竹冷人离洞，天晴鹤出巢。

深篱藏白菌，荒蔓露青匏。几见中宵月，清光坠树梢。

逍遥人事外，杖屦入杉萝。草色寒犹在，虫声晚渐多。

静逢山鸟下，幽称野僧过。几许新开菊，闲从落叶和。

留情清景宴，朝罢有馀闲。蝶散红兰外，萤飞白露间。

墙高微见寺，林静远分山。吟足期相访，残阳自掩关。

深斋尝独处，讵肯厌秋声。翠筱寒愈静，孤花晚更明。

每因逢石坐，多见抱书行。入夜听疏杵，遥知耿此情。

苍翠经宵在，园庐景自深。风凄欲去燕，月思向来砧。

碧石当莎径，寒烟冒竹林。杯瓢闲寄咏，清绝是知音。

门巷唯苔藓，谁言不称贫。台闲人下晚，果熟鸟来频。

石脉潜通井，松枝静离尘。残蔬得晴后，又见一番新。

卷帘天色静，近濑觉衣单。蕉叶犹停翠，桐阴已爽寒。

云从高处望，琴爱静时弹。正去重阳近，吟秋意未阑。

竹径通邻圃，清深称独游。虫丝交影细，藤子坠声幽。

积润苔纹厚，迎寒荠叶稠。闲来寻古画，未废执茶瓯。

风物已萧飒，晚烟生霁容。斜分紫陌树，远隔翠微钟。

宿客论文静，闲灯落烬重。无穷林下意，真得古人风。
过商叟林居蒙示半村诗集及曾吉父宏父王元法
赵蕃（宋代）

只道诗家无续灯，半村今喜见孙曾。
非关竽瑟异王好，自是文章多命憎。
题赠向人无苦秘，流传后世岂无能。
溪头剩欲连朝住，舟子催行底见仍。
冬至会彭敷五宅咏史分得余忠宣
倪岳（明代）

米田将北辕，元祚日以衰。豺虎忽遘患，江淮遂纷披。

伟哉青阳忽，毅然振蕃维。孤城扼勍敌，白日蔽旌麾。

小大数百战，征袍血淋漓。岂论天道还，矢死志靡移。

援绝城亦陷，长号赴清漪。妻子及宾客，矢心相追随。

亦有帐下士，陨首甘如饴。忆昔勤武备，犹能事文词。

辕门罢攻守，朝夕谈书诗。遂使忠义心，不以丧乱移。

江水呜咽流，幽魂渺何之。至今舒州城，独有忠节祠。
桂子秋风
蒋伟（清代）

寒香万斛泻天风，仙种分明白月宫。十里红尘偏旖旎，伫看歧凤下秋丛。
苍梧舟夜
黄钥（明代）

珠江倏别两经秋，流水年光去莫留。对酒几时寻旧约，有怀何处凭高楼。

音书怪彼鳞鸿杳，胶漆于谁意气投。剪烛坐残良夜永，无穷乡思一孤舟。
马山杂咏三十韵 其二十
成鹫（清代）

漫劳车马枉经过，僧老空门胜事多。入座山花争解语，隔林幽鸟自能歌。

翻嫌谢传留双屐，却恨严光欠一蓑。万法本閒人自闹，此心吾欲问仙陀。
简范信中钤辖三首 其一
吕本中（宋代）

交游契分如君少，湖岭溪山似此稀。夹路梅花三十里，故人虽病莫先归。
龙游八景·别浦归帆
郑得彝（宋代）

望断烟波眼欲空，霞光明衬暮天红。
水高数尺舟归急，幅幅蒲帆饱受风。
春日舟中书所见
武衍（宋代）

翠峰斜倚侧金翘，罗带萦红罥碧桃。
应是春愁禁不得，东风深院粉墙高。
吊仲源
梅尧臣（宋代）

世家吴季子，皇籍汉诸孙。
嘒管行车失，虚堂隐几存。
枝摧从玉树，星殒自天垣。
宁复下贫贱，停骖来里门。
春江行
曹勋（宋代）

浦屿连芳草，夭桃间柳堤。
征鸿下天际，游女过前溪。
鱼没惊帆影，林疎见鸟啼。
王孙联绣骑，章子解香觽。
吴姬笑留饮，同指画桥西。
偈十六首 其二
释士圭（宋代）

一山南北烟霞里，两寺东西林麓间。开眼如今浑是梦，莫言真个在庐山。
偈颂七十六首
释子益（宋代）

现成公案，了无迁变。
入得门来，一见便见。
左顾则狮子嚬呻，右盼则象王回转。
灵山一会俨然存，捏聚春风成一片。
东归别词林诸君子
孙承恩（明代）

秋日熇熇照客衣，一鞭款段出燕畿。词林故人走相送，欲别不别还依依。

白云遥遥望何极，老去莫愁天地窄。百年忠孝总关心，回首君门泪沾臆。
春草碧　伤稚女啊雁
屈大均（明代）

雁门生汝因名雁。抱上白驼鞍，风霜惯。行尽紫塞长城，边女争看与珠钿。

怜惜小雏鹰，啼花嫩。

那畏腊月天寒，炎州路远。越鸟一双双，南枝返。天妒人月频圆，箫声忽使秦楼断。

纤素只三龄，同命短。
点绛唇
王恽（元代）

春雨如膏，最怜适与清明遇。晚晴庭宇。画出樊川赋。

冉冉行云，低拂垂杨度。春如许。乱花深处。几点蔷薇露。
次惠上人冷泉夜坐
宋庆之（宋代）

此景写不尽，此怀谁与俱。
月来林影碎，云去石头孤。
万籁各休息，天香乍有无。
因师寄佳句，清梦更劳吾。
沁园春 赋酪，次明初韵
许有壬（元代）

有物庞然，乃牝而犁，山川舍诸。为老＊营□，因疏黄稚，平心酬德，忍怠青驺。方丈无功，万钱增害，茹饮方将笑穴居。桃林媪，幸日输甘＊，香泛流酥。老饕笑问长须。汝今似＊官不是奴。更题封谁调，聪明德祖，和浆且浣，消渴相如。火候冲融，春膏浓结，常遣韦囊似瓠壶。将军腹，问果谁相负，吾欲明书。
睡蝶
范薇（清代）

乱红深处恋芬芳，枝上蘧蘧梦正长。讵畏流莺啼远树，祇惊午漏滴花房。

云环锦帐眠方稳，风促金铃响不妨。一任南园春似海，香魂飞绕黑甜乡。
题高君宝绀泉
文天祥（宋代）

渟渟岩下泓，澄碧落梧影。
寒瑶披清飙，残月照濎濙。
俯渊测浮云，流日荡苕颖。
向来沧浪歌，孺子不可诇。
载沾衣上尘，怀古意深永。
招招素心人，相期发深省。
龙山会（南丰登高）
赵以夫（宋代）

重整登高屐。君玉峰头，万里秋无极。远山青欲滴。新雁过、缥缈孤云天北。烟入小桥低，水痕退、寒流澄碧。对佳辰，惊心客里，鬓丝堪摘。

风流晋宋诸贤，骑台龙山，俯仰皆陈迹。凭阑看落日。嗟往事、唯有黄花如昔。醉袖舞西风，任教笑、参差凫舄。但回首、东篱久负，有谁知得。
游园
晁公溯（宋代）

林阴忽忽已藏鸦，作急寻芳赏岁华。
尊每不空缘好客，席无阿乡为随花。
开新合故从衣薄，度密穿深信帽斜。
傥有归休五亩宅，老夫著处便为家。
惜黄花慢
杨无咎（宋代）

霁空如水。衬落木坠红，遥山堆翠。独立闲阶，数声□度风前，几点雁横云际。已凉天气未寒时，问好处、一年谁记。笑声里。摘得半钗，金蕊来至。

横斜为插乌纱，更碎揉、泛入金尊琼蚁。满酌霞觞，愿人寿百千，可奈此时情味。牛山何必独沾衣，对佳节、惟应欢醉。看睡起。晓蝶也愁花悴。
卜算子·早已是三年
刘辰翁（宋代）

早已是三年，父老依依借。顾与天公借几年，保我鸡豚社。□□□□□，□□□□□。□□□□□□□，□□□□□。
三谒庞士元墓 其三
杨潮观（清代）

三尺孤坟幸未平，筑台应可对怀情。书生只解风流梦，赢得啼猿有四声。
寒食帖
苏轼（宋代）

一曰：“自我来黄州，已过三寒食，食食欲惜春，春去不容惜。今食又苦雨，两月秋萧瑟。卧闻海棠花，泥污燕支雪。闇中偷负去，夜半真有力。何殊病少食，病起头已白。”

二曰：“春江欲入户，雨势来不已。小屋如渔舟，蒙蒙水云里。空庖煮寒菜，破灶烧湿苇。那知是寒食，但见乌衔纸。君门深九重，坟墓在万里。也拟哭途穷，死灰吹不起”。（版本一）

一曰：“自我来黄州，已过三寒食，食食欲惜春，春去不容惜。今食又苦雨，两月秋萧瑟。卧闻海棠花，泥污燕脂雪。闇中偷负去，夜半真有力。何殊病少食，病起头已白。”

二曰：“春江欲入户，雨势来不已。小屋如渔舟，濛濛水云里。空庖煮寒菜，破灶烧湿苇。那知是寒食，但见乌衔纸。君门深九重，坟墓在万里。也拟哭途穷，死灰吹不起”。（版本二）
过阴山和人韵
耶律楚材（元代）

阴山千里横东西，秋声浩浩鸣秋溪。
猿猱鸿鹄不能过，天兵百万驰霜蹄。
万倾松风落松子，郁郁苍苍映流水。
六丁何事夸神威，天台罗浮移到此。
云霞掩翳山重重，峰峦突兀何雄雄。
古来天险阻西域，人烟不与中原通。
细路萦纡斜复宜，山角摩天不盈尺。
溪风萧萧溪水寒，花落空山人影寂。
四十八桥横雁行，胜游奇观真非常。
临高俯视千万仞，令人凛凛生恐惶。
百里镜湖山顶上，旦暮云烟浮气象。
山南山北多幽绝，几派飞泉练千丈。
大河西注波无穷，千溪万壑皆会同。
君成绮语壮奇诞，造物缩手神无功。
山高四更才吐月，八月山峰半埋雪。
遥思山外屯边兵，西风冷彻征衣铁。
苍头还山言故乡茶山离散之状感作
张穆（明代）

神宗世号太平时，老稚春风共放眉。井里万家攒突兀，虹桥千柱筑涟漪。

冶游锦瑟留江月，纵猎雕鞍出广陂。百年快事那堪保，昨见桃花人已老。

三朝变态无几时，渐入萧条尚能好。连年戎马征粟刍，巨室金钱敛如扫。

长官爱财白日寝，奸雄窃发何能禁。处堂谁及动殷忧，淫侈先为此时朕。

偶有山童自里来，豹狼方逼市城摧。颓垣野妪啼青草，战垒遗骸知阿谁。

遗骸不掩枯连镞，暮雨低原闻鬼哭。参差高阁成墟烟，永巷蓬蒿深蔟蔟。

一朝故旧如秋风，零落天涯梦华屋。当知缘妄乘化来，生死劳劳苦如蓼。
寄安道
汪梦斗（宋代）

世儒多误入旁门，默坐求心谓道尊。知不兼行无实力，体非有用是空言。

穷探天命理为主，尽得人彝性自存。寄语寒毡分郑老，待提此话破昏昏。
朝中措（和张文伯寒食日雨）
王之道（宋代）

从来寒食半阴晴。花底听歌声。昨夜满城风雨，惜花还系心情。

昨棠枝上，朱唇翠袖，欲斗轻盈。须藉嫣然一笑，醉吟同过清明。
涉柳河沟，渡大淩河，皆辽东险道也，平安经过，诗以志幸三首 其三
何栻（清代）

积水满坑满谷，飞淩如屋如山。病险还经地险，今朝侥幸生还。
上元前一日，游东国看红梅右题停罢坊场图三
杨万里（宋代）

偶看红梅到小园，凭栏送眼过前村。
山头茅屋隔孤树，篱外行人出半身。
次韵秋日五首
姜特立（宋代）

不须乐府说无愁，不用尊前著杜秋。
已把宦情同嚼蜡，便将世事等藏钩。
禅人并化主写真求赞
释正觉（宋代）

用得乎眉，体全乎鼻。
香象不群，金毛无畏。
明妙吉之初心，入普贤之幻智。
回途放旷知不知，般若光中熟游戏。
过梧州
易谦（宋代）

城空花熳烂，楼向雨萧条。毒草春生瘴，蛮江晚上潮。

鱼肥堪把钓，凤去不闻韶。万里双持节，恩波赖圣朝。
不屈
释文珦（宋代）

屈身必受制，屈志必违仁。
受制已则辱，违仁首则屯。
身志两不辱，度几德之纯。
以此率其性，乾坤一闲人。
挽司空文定张公二首 其一
刘摰（宋代）

德业文章事，公乎取数多。虽惊坏梁梦，会有望门歌。

人赎心徒尔，舟移古奈何。青编如可托，后世看巍峨。
乾德以后祀感生帝十首
佚名（隋代）

衣冠俨若，步武有容。
公卿济济，弃礼惟恭。
秋景 客愁连蟋蟀
刘辰翁（宋代）

梧桐惊客梦，去住两茫然。晓觉鸡鸣未，愁惟蟋蟀连。

江湖无汉地，家世本秦川。唧唧月共语，涓涓人独眠。

青灯寒四壁，衰鬓织千年。唐晋他人有，荒凉故殿前。
秦楼月（次韵陈子象）
韩元吉（宋代）

莺声寂。春风欲去难踪迹。难踪迹。几枝红药，万金消得。

青铜镜里朱阑侧。照人也似倾城色。倾城色。一尊莫负，赏心良夕。
答郡中同僚贺雨
苏轼（宋代）

水旱行十年，饥疫遍九土。
奇穷所向恶，岁岁祈睛雨。
虽非为己所，重请终愧古。
鬼神亦知我，老病入腰膂。
何曾拜向人，此意难不许。
重云萋已合，微润先流础。
萧萧止还作，坐听及三鼓。
天明将吏集，泥土满靴屦。
登城望麰麦，绿浪风掀舞。
愧我贤友生，雄篇斗新语。
君看大熟岁，风雨占十五。
天地本无功，祈禳何足数。
渡河不入境，未若无蝗虎。
而况刑白鹅，下策君勿取。
偈颂八十五首
释妙伦（宋代）

百花丛里跃鞭过，俊过风流有许多。
未第儒生偷眼觑，满怀无柰旧愁何。
荔枝歌
陈襄（宋代）

番禺地僻岚烟锁，万树累累产嘉果。
汉宫坠落金茎露，秦城散起骊山火。
炎炎六月朱明天，映日仙枝红欲燃。
自古清芬不能遏，留得嘉名为椹仙。
上皇西去杨妃死，蛮海迢迢千万里。
华清宫阙阒无人，南来不见红尘起。
至今荣植遍闽州，离离朱实繁星稠。
一日为君空变色，千里凭谁速置邮。
可怜锦幄神仙侣，为饮凝漿涤烦暑。
绮筵不惜十千钱，酩酊秦楼桂花醑。
秦楼女子绣罗裳，凤箫鸣咽流宫商。
醉歌一曲荔枝香，席上少年皆断肠。
烛影摇红 舟中重九
周寿昌（清代）

前岁重阳，潇湘望断长安月。去年愁里又重阳，泪洒么弦绝。

今更重阳时节，莽天涯，从新赋别。日高天远，万里孤鸿，扁舟一叶。

笑倒渊明，醉来那管言辞拙。菊花堆出万黄金，不许腰轻折。

多谢登高远蹑，怎如看、怒涛飞雪。风风雨雨。不尽长江，大声呜咽。
送倪闇公游晋阳
周在浚（清代）

唐殿隋宫满白蒿，汾河千古尚滔滔。当年客里驱羸马，此日樽前赠佩刀。

极目彤云沙塞远，荒城落日太行高。晋祠过我留题处，难老泉头罄浊醪。